ΚΑΝΟΝΙΣΜΟΣ (ΕΚ) αριθ. 1998/1999 ΤΗΣ ΕΠΙΤΡΟΠΗΣ

της 17ης Σεπτεμβρίου 1999

σχετικά με την έκδοση πιστοποιητικών εισαγωγής μπανάνας στο πλαίσιο των δασμολογικών ποσοστώσεων και των παραδοσιακών μπανανών ΑΚΕ για το τέταρτο τρίμηνο του 1999 και την υποβολή νέων αιτήσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 20,

Εκτιμώντας:

(1) ότι με τον κανονισμό (ΕΚ) αριθ. 2362/98 της Επιτροπής(3), όπως τροποποιήθηκε από τον κανονισμό (ΕΚ) αριθ. 756/1999(4), θεσπίζονται οι λεπτομέρειες εφαρμογής του κανονισμού (ΕΟΚ) αριθ. 404/93 όσον αφορά το καθεστώς εισαγωγής μπανάνας στην Κοινότητα·

(2) ότι το άρθρο 17 του κανονισμού (ΕΚ) αριθ. 2362/98, προβλέπει ότι εάν, για μια ή περισσότερες χώρες καταγωγής που αναφέρονται στο παράρτημα Ι, οι ποσότητες που αποτελούν το αντικείμανο αιτήσεων για έκδοση πιστοποιητικών εισαγωγής, υπερβαίνουν τις διαθέσιμες ποσότητες, καθορίζεται ένα ποσοστό μείωσης που πρέπει να εφαρμόζεται στις αιτήσεις·

(3) ότι, οι διαθέσιμες ποσότητες κατά την εισαγωγή, στο πλαίσιο των δασμολογικών ποσοστώσεων και της ποσότητας των παραδοσιακών μπανανών ΑΚΕ θεσπίστηκαν, για το τέταρτο τρίμηνο του 1999, από τον κανονισμό (ΕΚ) αριθ. 1623/1999 της Επιτροπής(5), όπως τροποποιήθηκε από τον κανονισμό (ΕΚ) αριθ. 1824/1999(6)·

(4) ότι, για τις ποσότητες που αποτελούν το αντικείμενο των αιτήσεων για έκδοση πιστοποιητικών, και οι οποίες, ανάλογα με την περίπτωση, είναι μικρότερες ή ίσες με τις διαθέσιμες ποσότητες, τα πιστοποιητικά εκδίδονται για τις αιτούμενες ποσότητες· ότι, εντούτοις, για ορισμένες χώρες καταγωγής, ο όγκος των αιτουμένων ποσοτήτων υπερβαίνει τις διαθέσιμες ποσότητες που καθορίζονται στο παράρτημα του κανονισμού (ΕΚ) αριθ. 1623/1999· ότι είναι σκόπιμο, κατά συνέπεια, να προσδιοριστεί ένα ποσοστό μείωσης που πρέπει να εφαρμόζεται σε κάθε αίτηση πιστοποιητικού για την εν λόγω χώρα καταγωγής ή τις χώρες καταγωγής·

(5) ότι πρέπει να καθοριστεί η μέγιστη ποσότητα για την οποία μπορούν ακόμη να υποβληθούν αιτήσεις πιστοποιητικών, κατ' εφαρμογή του άρθρου 18 του κανονισμού (ΕΚ) αριθ. 2362/98, λαμβανομένων υπόψη των διαθέσιμων ποσοτήτων που καθορίζονται από τον κανονισμό (ΕΚ) αριθ. 1623/1999 και λαμβανομένων υπόψη των αιτήσεων που έχουν γίνει δεκτές στο τέλος της περιόδου υποβολής των αιτήσεων·

(6) ότι οι διατάξεις του παρόντος κανονισμού πρέπει να ισχύσουν χωρίς καθυστέρηση ώστε να επιτραπεί η κατά το συντομότερο δυνατόν έκδοση των πιστοποιητικών·

(7) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανανών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την εισαγωγή μπανάνας στο πλαίσιο του καθεστώτος δασμολογικών ποσοστώσεων και των παραδοσιακών μπανανών ΑΚΕ που αναφέρονται στο άρθρο 18 του κανονισμού (ΕΟΚ) αριθ. 404/93, για το τέταρτο τρίμηνο του 1999, τα πιστοποιητικά εισαγωγής εκδίδονται:

α) για την ποσότητα που αναφέρεται στην αίτηση για την έκδοση πιστοποιητικού, με την εφαρμογή των συντελεστών μείωσης, κατά 0,6337, κατά 0,4941, κατά 0,5903, κατά 0,9148 και κατά 0,5180, για τις αιτήσεις που αναφέρουν αντίστοιχα τις χώρες καταγωγής "Κολομβία", "Κόστα Ρίκα", "Ισημερινός", "Παναμάς" και "Άλλες"·

β) για την ποσότητα που αναφέρεται στην αίτηση πιστοποιητικού και για χώρα καταγωγής εκτός των χωρών καταγωγής που αναφέρονται στο στοιχείο α).

Άρθρο 2

Στο παράρτημα καθορίζονται οι ποσότητες για τις οποίες είναι δυνατό να υποβληθούν ακόμη αιτήσεις πιστοποιητικών για το τέταρτο τρίμηνο του 1999

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Σεπτεμβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 160 της 26.6.1999, σ. 80.

(3) ΕΕ L 293 της 31.10.1998, σ. 32.

(4) ΕΕ L 98 της 13.4.1999, σ. 10.

(5) ΕΕ L 192 της 24.7.1999, σ. 37.

(6) ΕΕ L 221 της 21.8.1999, σ. 6.

ΠΑΡΑΡΤΗΜΑ

>ΘΕΣΗ ΠΙΝΑΚΑ>